**Eve Red: Hit**

Lelassítom a lépteimet, majd megállok egy pillanatra. Behunyom a szemem, az arcom az ég felé emelem. A tavaszi nap sugarai gyengéden melengetik a bőrömet, noha hűvös szellő fúj a dzsekim alá. A tél nehezen engedi át a helyét a tavasznak, de kénytelen lesz, ez az élet körforgása. A levegőben frissen nyíló virágok illata keveredik a nedves föld átható aromájával, mintha maga a természet is lassan ébredezne téli álmából.

Tovább folytatom az utam papa háza felé a parkon át, mint minden egyes nap az iskola után. A lépteimet madárcsicsergés követi, a természet is együtt lélegzik velem. A színesre festett játszótérre sandítok, ahol gyerekek szaladgálnak önfeledten. Rengeteget hintáztatott itt a papa, amikor még kisebb voltam. Ahogy a magasba repített, mindig azt mondta: *,,Lásd, kincsem, milyen szabad vagy odafenn!".* Lassú mosolyra húzódik a szám, a gyermekkori boldogság emléke átmelegíti a lelkem.

Befordulok a sarkon, a háromemeletes lakóház mellett. Megszokott látvány, valami most mégis más. A papa lépcsőháza előtt mentőautó áll.

Megtorpanok.

Egy pillanatra mintha minden elnémulna körülöttem. A madarak csicsergése tompa zúgássá olvad a fejemben, a torkom összeszorul, a kezem remegni kezd. Nem lehet… nem lehet, hogy megint történt vele valami! A légzésem felgyorsul, a mellkasom fájdalmasan préselődik össze. A testem előre megérzi a közelgő tragédiát. Egy szempillantás alatt mozdulok, és végre nekilódulok.

A lépcsőház sötétebbnek tűnik, mint máskor. Nincs lift, de az sem lenne elég gyors ahhoz, hogy a harmadik emeletre érjek. Kettesével szedem a fokokat, a lábam remeg, de nem állhatok meg. Az idő lelassult, a távolból hallom a szirénák visszhangját. Végül megérkezem a harmadik emeletre, zihálva állok meg papa ajtaja előtt. A bejárat tárva-nyitva.

Félek.

Nem akarok belépni.

Mégis muszáj.

A testem egyre nehezebb, a félelem láthatatlan keze visszahúz. Két mentős térdel valaki mellett.. Nem! Istenem, ne a papa legyen!

– Mi tör… – próbálom kimondani a kérdést, de a torkom elszorul.

A hangomra papa lassan felém fordítja a fejét. Kék szeme fájdalomtól ittas, de még mindig ott van benne az a szeretetteljes fény, amit ismerek. A torkom összeszorul, de eláraszt a megkönnyebbülés is. *Nem késtem el!*

– Mi történt? – Az iskolatáskámat a földre ejtem, és mit sem törődve a mentősök szánakozó tekintetével, odarohanok hozzá.

Megragadom papa kérges, száraz kezét. Még mindig erősnek tűnik, mégis olyan törékeny. Az egyik mentős óvatosan próbál félrelökni, de a társa csak csüggedten megrázza a fejét. Nem fogok elmenni. Nem hagyom itt!

– Látod, Zsanikám, az unszolásodra felvettem az órát – mosolyodik el halványan papa, de a fájdalom rándít egyet az arcán. – Ezzel tudtam hívni az urakat.

A szívem összeszorul. Igen, én kértem, hogy viselje azt a nyavalyás órát, hogy mindig el tudjon érni. De ez most úgy tűnik, mégsem elég.

– Imádkozom érted, papa! Meg fogsz gyógyulni, mint a múltkori szívroham után is. Meg kell gyógyulnod! – suttogom kétségbeesetten.

– Annyira szeretlek! – A szeme sarkában könny csillan.

– Én is szeretlek! – A hangom elcsuklik, a torkomban egy hatalmas gombóc növekszik.

– Sajnos az én utam itt véget ér, kis unokám – suttogja.

Minden egyes szava éles fájdalommal szorítja satuba a mellkasom. A gyomrom görcsbe rándul, a könnyek előtörnek belőlem.

– Az az egy nyugtat, hogy ilyen jóravaló teremtés nevelkedett belőled… Valamit jól csinálhattam. Szeretném, ha a hited megmaradna. Hinned kell, mert a hit erőt ad.

– Nem tudlak elengedni, papa! Kérlek, ne hagyj el! – zokogok fel, a kezem kétségbeesetten szorítja az övét.

– Ne sírj… – törölgeti le erőtlenül az arcomról a könnyeket. A szeme tele van szeretettel.Megfogja a kezem, a pillantása mélyen az enyémbe fúródik. – Éld az életet, törekedj a jóra, és légy boldog! Nem válunk szét, csak előremegyek. Ott foglak várni, amikor majd te is ilyen öreg leszel, és menned kell.

A szája sarka felfelé kunkorodik, aztán végleg lehunyja a szemét.

– Ne! – sikoltom, de már késő.

A könnyek elhomályosítják a látásomat. A szívem tiltakozik, a testem remeg.

Egyszer csak szikrázó fénycsóva játszik a szemem előtt. A szivárvány színeiben pompázó jelenés lebeg papa fölött. Egy pillanatra a bőrömön érzem a melegségét. Káprázatos. Lélegzet-visszafojtva figyelem, ahogy a papa lelke a plafonon át távozik.

– A Mennyországban találkozunk, papa – rebegem, és hagyom, hogy a hála és a fájdalom együtt simuljon a szívembe.

Ez egy szívszorító novella a veszteségről és a fájdalomról. A szöveg gördülékeny, a testérzetek jól mutatják Zsani lelkiállapotát, viszont ennek ellenére mégsem elég hatásos, mert nem láthattuk papa és Zsani kapcsolatának mélységét. Néhány szóban említve van, hogy közel állnak egymáshoz, viszont ezen kívül nem látunk ebből a kapcsolatból semmit, így az olvasó sem tud száz százalékosan együttérezni Zsanival.

A hintás emlék behozása egy jó kiindulópont, viszont ennél több emlék és részlet kell ahhoz, hogy megismerhessük a kettejük közti köteléket. A környezet leírása is használható arra, hogy megteremtse a feszültséget, és előre jelezze a közelgő tragédiát.

Egy kis finomítás és a kapcsolatuk mélyítése után egy igazán megható novellát kaphatunk.

Köszönöm, hogy olvashattam!

Bodnár Alexandra